حمید آرغیشین
یازار: جعفر بزرگ امین
بیرینجی بؤلوم
گونئی آزربایجان اؤیکو ساحه سینده، ان چالیشقان و سوروملو یازارلار سیراسیندا دوران بیریسی ده حمید بی آرغیش اولموشدور. حمید به یین اؤزللیکله سون زامانلاردا ایشیق اوزو گؤردویو 80- ایل حیکایه میز دیرلی اثری منیم بو ادعاما تانیق اولاراق، اونون چابالارینی وورلاماق دئمکدیر. حمید بی ارغیش کمیت جه ده اؤیکو یازارلیقدا اؤن سیرادا گئدنلردین بیریسی دیر داها دوغروسو. 80- ایل حیکایه میزده یئرله شن و توپلانان اؤیکولری چئشیتلی قایناقلاردان بولوب بیر یئره توپلاماغین نه بیچیم زور الدوغونو هامیمیز اییجه بیلیریک. 80- ایل حیکایه میز کیتابیندا توپلانان اؤیکولر بیچَم( سبک) باخیمیندان اؤیکو قوراملاری( نظریات) اساسیندا بیره ر- بیره ر آراشدیریلیب اینجه لنمه سده بو اثر اوزرینده گئنیش آراشدیرما و تنقید آپارماق ایسته ینلره قنیمت و چوخ اؤنملی بیر ماتریال قایناغیدیر یانیلماسام.( آینی صبحدل به یین قورئی حیکایه توپلوسو کیمی). حمید بی آرغیش رئالیستی سبکده اؤیکو یازار بیریسیدیر داها دوغروسو. حمید به یین اؤیکو نثر دیلی اولدوقجا گونئی آزربایجان اوخوجوسو اورتاق اولان و قولایلیقلا دویولان، و منیمسه نن بیر دیلده یازیلمیشدیرلار. آرغیشین اؤیکولرینین نثر دیلی اولدوقجا دوغال، دوغما و ایچدنلیکله( صمیمیت) گونئی اوخوجوسو آلیشمیش و منیمسه میش بیر دیلدیر( البته کی بعضی چاتیشمازلیقلاریلا یاناشی).
رئالیست بیر اؤیکو یازاری، بیر فوتوگرافچی کیمی گئرچه یی هئچ بیر ال گزدیرمه دن، اولدوغو کیمی آینی دورومدا اوخوجویا عکس ائتدیریر.رئالیست اؤیکو یازاری اوخوجونو ادبیات باجاسی و کئچیدیله حیاتین اؤزو ایله قارشیلاشدیرماغی آماجلاییر. بیر رئالیست اؤیکو یازاری بیر فوتوگرافچی و راپورتچوکیمی گئرچکدن اولدوغو دورومدا طرفسیز اولاراق راپورت وئریر داها دوغروسو. بیر رئالیست اؤیکو یازاری گئرچه یی دقت مرکزینه آلیب، دردسیز، کئفی ساز وارلی لارین دئییل، کوتله لرین حیاتی نین آجی- آغریلارینی، دیلک و ایستکلرینی هونری فورمادا گؤز اؤنونه چکیر. بو گئرچکلری جانلاندیرماق، رئالیست اؤیکو یازارینی، اؤیکوسونون رئالیستی و گئرچک اولماسینی وورغولاماق زوروندا قویور. حمید آرغیش دا اؤز اؤیکولرینده، اؤزللیکله " قاوالچی" اؤیکوسونده باشاردیغیجا یوخاریدا قید ائتدییم اؤزللیکلره ییه له نیرو کوتله لر سیراسیندا اولان بیر یوخسول، زاواللی بیر قاوالچینین رئال حیاتینی جانلاندیرماقدا اوغور قازانا بیلمیشدیر
یاشاسین حمید قارداشیمیز/ آللاه حمید جنابلارینی همیشه باشی اوجا یاشاتسین
pes_Arab pes_Arab azb_Arab azb_Arab azb_Arab azb_Arab